
Nafarroako Gorteetako kide den eta Nafarroako Alderdi Popularra talde parlamentarioari atxikita dagoen Maribel García Malo andreak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:
Zioen azalpena
Lanerako eskubidea, legezko bermea ez ezik, oinarrizko eskubidea ere bada. Nazio Batuen arabera, eskubide hori funtsezkoa da beste giza eskubide batzuk baliatu ahal izateko eta ezin da giza duintasunetik bereizi.
Espainiako Konstituzioak 35. artikuluan ezartzen duenez, espainiar guztiok dugu lan egiteko betebeharra eta lanerako eskubidea. Hala ere, eskubide hori ez dute guztiek baldintza beretan baliatzen.
Desgaitasuna duten pertsonei askoz gehiago kostatzen zaie lan bat lortzea, lana mantentzea eta hobetzeko aukerak izatea. Egoera horrek pobrezia eta gizarte-bazterkeria pairatzeko arrisku handiagoan jartzen ditu pertsona horiek. Eta hala aitortzen du Enpleguari buruzko otsailaren 28ko 3/2023 Legeak, laneratzeko zailtasun bereziak dituen kolektibo gisa identifikatzen baititu.
Nafarroan desgaitasuna duten pertsona askok ezin izan dute lehen urratsa egin lan-merkatuan sartzeko, eta sartzen direnek zailtasun gehiago dituzte kontratatuak izateko, kotizatzeko eta enpleguari eusteko. Datuek hori diote: desgaitasunik gabeko pertsonek baino jarduera gutxiago, afiliazio gutxiago, kontratu gutxiago eta iraupen luzeko langabezia gehiago.
Nafarroan desgaitasuna duten milaka pertsonak lan egin nahi dute eta ezin dute lan egin. Ez gogo faltagatik, baizik eta benetako aukera faltagatik. Aurrekontutik aurrekontura ezin dugu neurri berekin jarraitu eta emaitza desberdinak espero.
Aurrera egin behar dugu, eta, horretarako, errealitate hori egunero bizi dutenei aditu behar diegu. Desgaitasuna duten pertsonek zeresan handia dute enpleguari dagokionez. Eta ahotsa ematen badiegu eta erdigunean jartzen baditugu soilik hartzen ahalko ditugu benetan lagunduko dieten erabakiak.
Erabaki-proposamena
Horregatik guztiagatik, Nafarroako Parlamentuak erabakitzen du:
Nafarroako Gobernua premiatzea Enpleguari eta Desgaitasunari buruzko Estrategia taxutu dezan. Estrategia horrek helburu argiak eta neurgarriak izan behar ditu, eta desgaitasuna duten pertsonekin zuzenean eraikita egon behar du.

